b'\n_START_ARTICLE_\n\xc5\xa0enonso pilis\n_START_PARAGRAPH_\n\xc5\xa0enonso pilis (pranc. Ch\xc3\xa2teau de Chenonceau \xe2\x80\x93 pilis Pranc\xc5\xabzijoje, \xc5\xa0enonso komunoje, Endro ir Luaros departamente, ant \xc5\xa0ero up\xc4\x97s, viena i\xc5\xa1 Luaros sl\xc4\x97nio pili\xc5\xb3.\n_START_SECTION_\nIstorija\n_START_PARAGRAPH_\nPil\xc4\xaf vietoje Markes\xc5\xb3 \xc5\xa1eimos vandens mal\xc5\xabno ir senosios gynybin\xc4\x97s pilies 1513-1521 m. pastat\xc4\x97 Pranc\xc5\xabzijos generalinis finans\xc5\xb3 sekretorius Tomas Boj\xc4\x97 (Thomas Bohier) savo \xc5\xbemonai Kotrynai Brison\xc4\x97, kuri ir pri\xc5\xbei\xc5\xabr\xc4\x97jo statyb\xc4\x85, nes vyras buvo u\xc5\xbesi\xc4\x97m\xc4\x99s karuose, kuriuos nuolat ved\xc4\x97 Pranc\xc5\xabzijos karalius Pranci\xc5\xa1kus I. Senoji pilis buvo nugriauta, paliktas tik vienas don\xc5\xbeonas. Pilis buvo statoma kaip \xc5\xa1eimos gyvenamasis namas, tod\xc4\x97l kambariai buvo i\xc5\xa1d\xc4\x97styti abipus pagrindinio \xc4\xaf\xc4\x97jimo. Ta\xc4\x8diau Boj\xc4\x97 \xc5\xa1eimai joje gyventi beveik neteko, nes 1524 m. ekspedicijos Italijoje metu mir\xc4\x97 \xc5\xa1eimos galva, o po dvej\xc5\xb3 met\xc5\xb3 ir pilies statytoja. Tomui Boj\xc4\x97 mirus atlikta finans\xc5\xb3 revizija nustat\xc4\x97 tr\xc5\xabkum\xc4\x85 valstyb\xc4\x97s i\xc5\xbede, tod\xc4\x97l \xc5\xa0enonso pilis buvo konfiskuota._NEWLINE_Pranci\xc5\xa1kus I pilyje buvo apsilank\xc4\x99s kelis kartus, bet ji jam nepatiko. Ta\xc4\x8diau jo \xc4\xafp\xc4\x97dinis Henrikas II \xc5\xa1ia, palyginti nuo\xc5\xa1alia vieta susi\xc5\xbeav\xc4\x97jo ir pil\xc4\xaf dovanojo savo favoritei, Valentinua kunigaik\xc5\xa1tienei Dianai de Puatj\xc4\x97. Jos pasamdytas architektas Filipas Delormas rekonstravo pil\xc4\xaf, per \xc5\xa0ero up\xc4\x99 pastat\xc4\x97 tilt\xc4\x85, kuriuo buvo vykstama \xc4\xaf med\xc5\xbeiokles, o kairiajame up\xc4\x97s krante \xc4\xafreng\xc4\x97 nuostab\xc5\xb3 sod\xc4\x85 su daugybe vieteli\xc5\xb3 imtymiems pasimatymams._NEWLINE_\xc5\xbduvus karaliui Henrikui II jo atstumtoji \xc5\xbemona Kotryna Medi\xc4\x8di, tapusi regente, netruko i\xc5\xa1 pilies i\xc5\xa1varyti savo var\xc5\xbeov\xc4\x99 ir pil\xc4\xaf susigr\xc4\x85\xc5\xbeinti \xc4\xaf kar\xc5\xabnos i\xc5\xbed\xc4\x85. Dianai buvo paskirta u\xc5\xbe keli\xc5\xb3 km. esanti \xc5\xa0omono prie Luaros pilis. Nor\xc4\x97dama pabr\xc4\x97\xc5\xbeti savo vir\xc5\xa1enyb\xc4\x99, Kotryna vir\xc5\xa1 Dianos tilto pastat\xc4\x97 dengt\xc4\x85 galerij\xc4\x85, o prie\xc5\xa1 Dianos sod\xc4\x85, kitoje kelio \xc4\xaf pil\xc4\xaf pus\xc4\x97je, \xc4\xafreng\xc4\x97 itali\xc5\xa1ko stiliaus savo sod\xc4\x85. Kotrynos Medi\xc4\x8di vaikai, Pranc\xc5\xabzijos karaliai Pranci\xc5\xa1kus II, Karolis IX Maksimilijonas ir Henrikas III, Lietuvoje \xc5\xbeinomas kaip Abiej\xc5\xb3 Taut\xc5\xb3 Respublikos karalius Henrikas Valua, taip pat tur\xc4\x97jo savo kambarius \xc5\xa1ioje pilyje._NEWLINE_Pil\xc4\xaf dar kart\xc4\x85 pertvark\xc4\x97 Pranc\xc5\xabzijos karalius Liudvikas XIV, kurio laikus primena jo vardu pavadintas salonas. Ta\xc4\x8diau liaudyje pilis buvo vadinama Dam\xc5\xb3 pilimi, o viena meni\xc5\xb3 pavadinta Penki\xc5\xb3 karalieni\xc5\xb3 kambariu, nes jame savo laiku gyveno Marija Stiuart, Margarita Pranc\xc5\xabz\xc4\x97 (Karalien\xc4\x97 Margo), Luiza Lotaringiet\xc4\x97, El\xc5\xbebieta Austr\xc4\x97 ir El\xc5\xbebieta Pranc\xc5\xabz\xc4\x97._NEWLINE_Finansi\xc5\xa1kai karalystei sunkiais laikais pilis buvo parduota. 1733 m. j\xc4\x85 nusipirko generolas Klodas Diupenas, kurio antrosios \xc5\xbemonos salone m\xc4\x97go lankytis Volteras, Bernaras Fontenelis, Pjeras Marivo, Monteskj\xc4\x97, \xc5\xbdor\xc5\xbeas Lui de Bufonas, \xc5\xbdanas \xc5\xbdakas Ruso. Luiza Diupen netgi \xc4\xafvykus Pranc\xc5\xabzijos revoliucijai i\xc5\xa1laik\xc4\x97 pil\xc4\xaf, jos pavadinime Chenonceaux nubraukusi paskutin\xc4\x99 raid\xc4\x99 ir parei\xc5\xa1kusi, kad \xc5\xa1i pilis yra revoliucijos lop\xc5\xa1ys. Tik 1864 m. gegu\xc5\xbe\xc4\x97s m\xc4\x97n. jos vaikai\xc4\x8diai pil\xc4\xaf ir 136 ha \xc5\xbeem\xc4\x97s u\xc5\xbe 850 000 frank\xc5\xb3 pardav\xc4\x97 Margeritai Peluz. Jos brolis \xe2\x80\x93 garsus XIX a. pabaigos Pranc\xc5\xabzijos politikas Danielis Vilsonas. Margeritos did\xc5\xbeioji meil\xc4\x97 buvo Pranc\xc5\xabzijos prezidentas 1879-1887 m. \xc5\xbdiulis Gr\xc4\x97vi. Ta\xc4\x8diau labiausiai j\xc4\x85 i\xc5\xa1garsino \xc5\xa0enonso pilyje prad\xc4\x97j\xc4\x99s muzikuoti ir kurti kompozitorius Klodas Debiusi. Margerita Peluz 1867-1878 m. pil\xc4\xaf restauravo, o paveiksl\xc5\xb3 galerij\xc4\x85 papild\xc4\x97 naujais paveikslais._NEWLINE_1913 m. pil\xc4\xaf \xc4\xafsigijo \xc5\xa1okolado karalius Anri Menj\xc4\x97, kurio veikl\xc4\x85 iki \xc5\xa1iol t\xc4\x99sia firma \xe2\x80\x9eNestl\xc3\xa9\xe2\x80\x9c. Per Pirm\xc4\x85j\xc4\xaf pasaulin\xc4\xaf kar\xc4\x85 pilis buvo paversta ligonine, kurioje gyd\xc4\x97si 2254 su\xc5\xbeeistieji. Antrojo pasaulinio karo metais \xc5\xa0ero upe \xc4\x97jo demarkacin\xc4\x97 linija tarp vokie\xc4\x8di\xc5\xb3 okupacin\xc4\x97s ir laisvosios zon\xc5\xb3, tod\xc4\x97l Dianos tiltu da\xc5\xbenai pasinaudodavo Pasiprie\xc5\xa1inimo kovotojai. Ta\xc4\x8diau 1944 m. nukritusi bomba sudau\xc5\xbe\xc4\x97 originalius vitra\xc5\xbeus._NEWLINE_Po karo pilis tapo muziejumi, j\xc4\x85 kasmet aplanko apie 1 mln. turist\xc5\xb3.'